‘છૂં….છૂં……છૂં… અરે ! વર્ગમાં આ ડાઘિયો ઘૂસી આવ્યો. મોનિટર શું કરે છે ? કાઢો આને અહીંથી.’ મોનિટરે રભાને વર્ગમાંથી બહાર કાઢવા પ્રયત્ન કર્યો પરંતુ રભો વર્ગની બહાર આવ્યો નહિ. રભો મારી સાથે આવ્યો છે તેવો ઘટસ્ફોટ વર્ગના એક વિદ્યાર્થીએ ભટ્ટસાહેબને કર્યો. સાહેબે ધમકાવીને મને વર્ગની બહાર જવા કહ્યું. રભો પણ મારી પાછળ બહાર આવ્યો. કોઈ મિત્રની સાઈકલ લઈ હું કોલોનીમાં પાછો ફર્યો. રભો સાઈકલ પાછળ દોડતો આવ્યો. થોડીવારે રભાનું ધ્યાન ચૂકવી હું સાઈકલ લઈ શાળાએ પાછો ફર્યો.